বিষয়টা অতটা সাদামাটা না মনে হয় মাসুদ ভাই। ফারুক ওয়াসিফ এর মন্তব্যে একটা ভিন্ন দৃষ্টিভঙ্গী উঠে এসেছে। যুদ্ধাপরাধ নিয়ে নানা ধরণের অবস্থানের মধ্যে এই দৃষ্টিকোণগুলোও রয়েছে; আর তার সবগুলোই উদ্দেশ্যমূলক ধরে নিতে গেলে আমরা মনে হয় বিরাট ভুল করে বসবো। কারণ সেই পথ আরও বেশী বিভক্তির। এটা ঠিক যে যুদ্ধাপরাধীদের বিচার ইস্যুতে এক ধরণের চিন্তার clarity দরকার, uniformity দরকার, consensus দরকার (অন্তত বিবেকবান, প্রগতিশীল, সুবিচারপ্রার্থী মানুষদের মধ্যে তো বটেই), আর তা নাহলে এই বিচার করা আদৌ সম্ভব হবে না। এটা ঠিক যে এ মুহুর্তে বিদ্যমান বুদ্ধিবৃত্তিক অবস্থানগুলোর সবগুলো (যেমন: মৃত্যুদন্ড ইস্যু, তথাকথিত আন্তর্জাতিক মানদন্ড ইস্যু, বিহারি ইস্যু) বিচার প্রক্রিয়াকে সরাসরি সহায়তা করে না, এমনকি কিছু কিছু ক্ষেত্রে প্রশ্নবিদ্ধ এবং এমনকি বাধাগ্রস্ত পর্যন্ত করে। হালে এই সব অবস্থানের কিছু কিছু এমনকি জামাতপন্থী একাডেমিক এবং লবিইস্টরাও ব্যবহার করছেন দেশ বিদেশে তাদের গা-বাঁচানোর কিংবা ডাইভারশন তৈরীর মতলব থেকে। আবার অন্যদিকে আন্তর্জাতিক খ্যাতিসম্পন্ন কিছু মানবাধিকার গ্রুপও কিন্তু এই সব বিষয়ে (অনেকটা হুট করেই বলবো) অবস্থান জানিয়ে দিচ্ছে (যেমন: ১৯৭৩ আইন, ট্রুথ রিকনসিলিয়েশন ইত্যাদি)। সব অবস্থানেরই জরুরী দিক এবং সম্ভাব্য ক্ষতিকর দিক রয়েছে। কারণ, হতে তো পারতো অনেক কিছুই, এখনো করা যেতে পারে হয়তো অনেক কিছুই। কিন্তু বিচারের বিষয়টা অগ্রাধিকার পাওয়া উচিত সর্ব অর্থেই, সব আলোচনায়, সব সাংগঠনিক কর্মকান্ড এবং অবস্থানে। ৩৯ বছর অলস speculation এবং এর তার ছিদ্রান্বেষণে পার করে দিয়েছি আমরা, এখন আর সময় অবশিষ্ট নেই। তাই আমাদের কাজ হওয়া উচিত যত দ্রুত সম্ভব আলোচনার মাধ্যমে যথাসম্ভব একটা গ্রহণযোগ্য (এবং তার চেয়েও জরুরী বাস্তবায়নযোগ্য) “সাধারণ অবস্থান” গড়ে তোলার ব্যাপারে কাজ করা। ফারুক ওয়াসিফের পোস্টে সেই সুযোগটা তৈরী হয়েছে, কারণ তিনি অত্যন্ত কম আলোচিত একটা দৃষ্টিকোণ তুলে ধরেছেন।